Pumas slag Leeus af in Laeveld | Netwerk24
Deur Marnus Kok 18 Junie 2021 21:07
Lekker in die Laeveld! Etienne Taljaard, vleuel van die Pumas, duik Vrydag oor vir sy drie. Foto: Gallo Images
Jimmy Stonehouse se span het vyf drieë gedruk om Vrydag met 39-10 'n bonuspuntsege te behaal.
Dit het meer as 20 minute gevat vir die telbord om aan die rol te kom. Die Leeus het die eerste punte van die wedstryd aangeteken toe hul flank Sibusiso Sangweni oorgeduik het.
Maar dit was nie lank voordat die Pumas ook gaan druk het nie. Eers het Etienne Taljaard (vleuel) gaan afrond ná 'n skitterende skoppie deur Eddie Fouché (losskakel), waarna Simon Westraadt (haker) oomblikke voor rustyd gaan afrond het van 'n rolmaalbeweging.
Dit het die telling teen rustyd 18-10 in die tuisspan se guns gemaak.
Die Johannesburgers het 'n paar goeie dinge in die eerste helfte gedoen, soos Francke Horn (agtsteman) en Vincent Tshituka (flank) wat besit by die afbreekpunte verseker het. Maar vir die besoekers was daar 'n paar lastighede – soos EW Viljoen (heelagter) en Rabz Maxwane (vleuel) wat op kritieke tye hanteerfoute begaan het.
In daardie eerste 40 minute het die Laevelders 'n paar keer gevaarlik met die bal in die hand gelyk en duidelik die botoon gevoer in die skrums.
In die tweede helfte het Willie Engelbrecht (agtsteman) die Laevelders se derde drie gedruk toe hy weggebreek het van 'n skrum 'n paar meter van die besoekers se doellyn af.
Dit was duidelik dat daar 'n huppel in die Pumas se stap is. Westraadt was goed met die bal in die hand en Fouché het vernuftig agterlangs die toutjies getrek.
Toe Dewald Maritz (plaasvervanger-stut) in die 61ste minuut sy span se vierde drie, vir die bonuspunt druk, het die Pumas onstuitbaar gelyk.
Die wenspan het goed verdedig, sy agttal was bobaas met 'n paar goeie rolmaalbewegings en die hanteerwerk was uit die boonste rakke.
Die Leeus se Willem Alberts (slot) en Corné Fourie, stut van die tuisspan, is albei met beserings van die veld.
• Puntemakers: Pumas 39 (18): Drieë: Etienne Taljaard, Simon Westraadt, Willie Engelbrecht, Dewald Maritz, Ginter Smuts. Doelskoppe: Eddie Fouché (4). Strafdoele: Fouché (2). Leeus 10 (10): Drie: Sibusiso Sangweni. Doelskop: Fred Zeilinga. Strafdoel: Zeilinga.